

Αρκαλοχώρι, 16/09/2024

Προς: ΜΜΕ

**ΔΕΛΤΙΟ ΤΥΠΟΥ**

**Στην παρουσίαση του 7ου τεύχους του περιοδικού του Συλλόγου Μικρασιατών και Φίλων Καρδουλιανού “Χωρίου Καρδουλιανού Εγκώμιον”, ο Δήμαρχος Μινώα Πεδιάδας Βασίλης Κεγκέρογλου**

Στην παρουσίαση του 7ου τεύχους του περιοδικού του Συλλόγου Μικρασιατών και Φίλων Καρδουλιανού “Χωρίου Καρδουλιανού Εγκώμιον”, στον αύλειο χώρο του ιερού ναού Αγίου Ιωάννου στον Καρδουλιανό, παρευρέθηκε ο Δήμαρχος Μινώα Πεδιάδας Βασίλης Κεγκέρογλου. Πρόκειται για ένα ετήσιο περιοδικό ιστορίας και πολιτισμού που εκδίδεται από το έτος 2018 και το οποίο βρίσκεται αισίως, στο 7ο τεύχος κυκλοφορίας του!

Ο Δήμαρχος στον χαιρετισμό του ανέφερε: «Το χωριό Καρδουλιανώ, τόπος που ρίζωσαν 18 οικογένειες της προσφυγιάς της Μικρασιατικής καταστροφής, έχει το δικό του έντυπο. Μαζί με τις μνήμες των χαμένων πατρίδων, με τον πολιτισμό που ήλθε με τους πρόσφυγες, με την αδιάκοπη προσπάθεια επιβίωσης και προκοπής, με τους χορούς και τα Μικρασιάτικα τραγούδια, με την χριστιανική πίστη, την αδούλωτη ψυχή των κατατρεγμένων, με την υπερηφάνεια των Ελλήνων. Πιστεύουμε και ευχόμαστε η προσπάθεια να μην σταματήσει εδώ. Να συνεχιστεί η έκδοση του περιοδικού και τα επόμενα χρόνια. με την συνδρομή των μελών του δραστήριου Συλλόγου Μικρασιατικών και Φίλων Καρδουλιανού και βεβαίως του Δήμου Μινώα Πεδιάδας. Το περιοδικό το αγαπήσαμε, το αγκαλιάσαμε ως νέα Δημοτική Αρχή και χρηματοδοτήσαμε το 7ο τεύχος του. Ευχόμαστε πολλά τεύχη ακόμη στο μέλλον!».

Για το περιοδικό μίλησαν οι δασκάλες του Δημοτικού Σχολείου Καστελλίου Βαρβάρα Εδιρνέλη και Ευφροσύνη Καλυκάκη ενώ την εκδήλωση παρουσίασε ο Δρ. Πανεπιστημίου Ιωαννίνων, Πρόεδρος του Δημοτικού Συμβουλίου και Διευθυντής του Δημοτικού Σχολείου Καστελλίου Γιώργος Καλογεράκης. Χαιρετισμό απηύθυναν η Πρόεδρος της Κοινότητας Καστελλίου Μαρία Σκουλούδη, ο Πρόεδρος του Συλλόγου Μικρασιατών και Φίλων Καρδουλιανού Σταύρος Μπιτζαράκης και η Πρόεδρος του Συλλόγου Αλατσατιανών Ν. Ηρακλείου Χριστίνα Χατζηαδάμ. Στην εκδήλωση παρευρέθηκαν επίσης ο Γενικός Γραμματέας του Δήμου Νίκος Μπελενιώτης, η Αντιδήμαρχος Πολιτισμού Καλλιόπη Αποστολογιωργάκη, Δημοτικοί Σύμβουλοι, Πρόεδροι Πολιτιστικών Συλλόγων και Δημοτικών Κοινοτήτων.

Ακολούθησε παραδοσιακό κέρασμα από τις γυναίκες του Συλλόγου Μικρασιατών και Φίλων Καρδουλιανού, με ντόπιες και Μικρασιάτικες λιχουδιές ενώ της εκδήλωσης παρουσίασης προηγήθηκε επιμνημόσυνη δέηση για τα θύματα της Μικρασιατικής καταστροφής.